b'\n_START_ARTICLE_\nSveta mu\xc4\x8denica Nedjelja\n_START_PARAGRAPH_\nSveta Nedjelja, poznata i kao Kirijaka Nikomedijska (gr\xc4\x8d. \xce\x9a\xcf\x85\xcf\x81\xce\xb9\xce\xb1\xce\xba\xce\xb7 \xce\xb5\xce\xba \xcf\x84\xce\xb7\xcf\x82 \xce\x9d\xce\xb9\xce\xba\xce\xbf\xce\xbc\xce\xb7\xce\xb4\xce\xb5\xce\xb9\xce\xb1\xcf\x82), ranokr\xc5\xa1\xc4\x87anska je mu\xc4\x8denica i svetica._NEWLINE_Ro\xc4\x91ena je u kr\xc5\xa1\xc4\x87anskoj obitelji u Maloj Aziji. Roditelji Dorotea i Euzebije bili su dugo bez djece i kada su je nakon mnogo molitava i suza dobili dali su joj ime Nedjelja._NEWLINE_Od svoje mladosti se zavjetovala na slu\xc5\xbebu Kristu i odbijala se udati. Jedan od prosaca koje je Nedjelja odbila optu\xc5\xbeio je njezinu obitelj caru Dioklecijanu kao kr\xc5\xa1\xc4\x87ane. Car je naredio da joj mu\xc4\x8de roditelje, i protjerao ih je u grad Melitinu, gdje su u mukama umrli. Svetu Nedjelju je poslao caru Maksimijanu Galeriju na sud._NEWLINE_Tamo je bila mu\xc4\x8dena, paljena i ba\xc4\x8dena zvijerima. Vide\xc4\x87i \xc4\x8dudesno spasenje Nedjelje od zvijeri i plamena mnogi pogani u Nikomediji i \xc5\xa1ire, povjerovali su u Krista. Na kraju je posje\xc4\x8dena ma\xc4\x8dem. Stradanje se desilo oko 289. godine._NEWLINE_Katoli\xc4\x8dka crkva je slavi 6. srpnja. Pravoslavna crkva proslavlja Svetu Nedjelju 7. srpnja po julijanskom kalendaru (trenutno se to poklapa s 20. srpnjom po gregorijsnkim kalendarom). Jedan grad u Hrvatskoj nosi ime Sveta Nedelja,_NEWLINE_gradi\xc4\x87 Servia u Gr\xc4\x8dkoj je slavi kao svoju za\xc5\xa1titnicu (nekoliko naseljenih mjesta u Gr\xc4\x8dkoj se zovu po sv. Nedjelji), a u Crnoj Gori kod Petrovca je otok Sveta Ne\xc4\x91elja, na kojem je i crkvica posve\xc4\x87ena ovoj svetici. Kult ove svetice je jak kod pravoslavaca i zato su joj posve\xc4\x87ena mnoge crkve i nazivi mjesta, otoka...\n_START_SECTION_\nZanimljivosti\n_START_PARAGRAPH_\nSveta Nedelja kod Samobora i Zagreba danas nema crkvu posve\xc4\x87enu ovoj svetici. Naziv mjesta pod ovim imenom se prvi put spominje 1501. godine kao jedna od \xc5\xbeupa Zagreba\xc4\x8dke nadbiskupije iako ima nekih naznaka da se prvo spominjanje bilje\xc5\xbei 1334. godine. Naziv mjesta upu\xc4\x87uje na pravoslavne doseljenike, koji su pred Turcima bje\xc5\xbeali na zapad i sjever, a vremenom su asimilirani u katoli\xc4\x8danstvo i u Hrvate. Slu\xc5\xbebeno ime naselja je do 1998. bilo Sveta Nedjelja \xc5\xa1to je ijekavska varijanta ovog imena, dok su starosjedioci kajkavski ekavci._NEWLINE_Na Hvaru je mjesto Sveta Nedjelja, (po mjesnom \xc4\x8dakavskom narje\xc4\x8dju: Svieto Nedija). Za\xc5\xa1titnica Svete Nedjelje je Gospa od Centure (Gospa od presvetog pasca) koju mje\xc5\xa1tani \xc5\xa1tuju i koja \xc4\x8duva selo sveg zla, spomendan Gospi je uvijek Nedjelja iza svetog Augustina (28. kolovoz) \xc4\x8diji se kip tako\xc4\x91er nalazi u mjesnoj crkvi. Istra tako\xc4\x91er ima op\xc4\x87inu s imenom Sveta Nedelja. Sjedi\xc5\xa1te Op\xc4\x87ine Sveta Nedelja je u naselju Nede\xc5\xa1\xc4\x87ina (Sveta Nedelja), a prostor je nekada bio pod Akvilejskim patrijarhom. Jug Italije, koji je ranije bio pod gr\xc4\x8dkim crkvenim utjecajem, ima nekoliko mjesta s imenom Santa Domenica. Engleski jezik je preuzeo gr\xc4\x8dki naziv za ovu sveticu, Kyriaki, dok su poljski (Dominika) i njema\xc4\x8dki (Dominica) preuzeli latinsku verziju.'